Täna avaldas tarbijakaitse ja tehnilise järelvalve amet (TTJA) kevadised mobiilse interneti kiiruse ja leviala mõõtmistulemused, mille kohaselt on keskmine suurim allalaadimiskiirus Elisal, kellele järgnevad Telia ja Tele2. Tele2 sõnul on Telia ja Elisa kiirused TTJA metoodika järgi suuremad, kuna TTJA mõõdab tühja ja koormuseta võrku, kuid tegelikult loeb see, mida näitavad mõõtmistulemused tipptunnil.
“Siin on vahe metoodikates, kuna TTJA teostab mõõtmisi peamiselt päevasel ajal (kl 8.00-18.00) ja seda tühjas võrgus, kui inimeste reaalne võrgu kasutusaktiivsus on madalam,” ütles Sarri. “Selleks, et mõõtmine näitaks reaalset kliendikogemust, mitte tühja võrgu maksimaalset võimekust, oleks oluline mõõta ka tipptundidel saadavat kasutuskogemust (kellaajaliselt ka vahemik 18.00-00.00). Seda mõõdavad näiteks Speedtest ja Opensignal ning sellest võivad tulla ka statistilised vahed.”